NAPREDNI KURS IZ KOGNITIVNE TERAPIJE: PREDISPITNA AKTIVNOST 2023.
Analiza, prikaz i diskusija primene KBT u radu sa klijentom

CILJ AKTIVNOSTI
Bazični cilj ove aktivnosti je demonstracija mogućnosti primene teorije i prakse KBT u radu sa realnim klijentima, kao i uvid u varijacije, stilove i tehnike koje su (ne)podobne za rad na određenim problemima (ciljevima) klijenata.

Uvid u materijal i analiza seanse prema predviđenom protokolu omogućavaju studentima da procenjuju terapijski rad na osnovu znanja koja su stekli tokom nastave sa Osnovnog i Naprednog kursa KBT. 

OPIS AKTIVNOSTI
Svi studenti dobijaju na uvid 4 materijala - formulacija slučaja i pisane transkripte terapijske seanse koju su praktikovali edukanti kognitivne terapije. Zadatak svih studenata je da pročitaju sve materijale kako bi mogli da učestvuju u diskusiji. 
Materijali su označeni brojevima 1-4. Imamo dva primera rada sa socijalno anksioznim simptomima i 2 primera rada sa klijentima koji pate od paničnog poremećaja. 

Materijale je preuzela i u kopirnicu fakulteta ostavila koleginica Nevena Dimitrijević nakon nastave 28. novembra. 
Studenti će biti podeljeni u 4 grupe. Svaka grupa je zadužena da: 
· Prezentuje jednu formulaciju slučaja i transkipt na nastavi 

· Organizuje DISKUSIJU sa svim studentima sa nastave 

· Pošalje prezentaciju nastavniku dan pre izlaganja na mejl (OBAVEZNO navedite sve članove grupe koji su učestvovali u analizi i pripremi prezentacije)  

ORGANIZACIJA PREZENTACIJA I DISKUSIJE 
GRUPE se organizuju prema dogovoru. Krajnji rok za raspodelu studenata u grupe je utorak, 05.12. na nastavi. Do tog roka studenti se samostalno raspoređuju upisivanjem u Google dokument https://docs.google.com/document/d/1vP3QFj704dONUhLjzaYwgB4nO4BxrWxQDhuD-FfCc4E/edit?usp=sharing
U slučaju da grupe nisu ravnomerno raspoređene, nastavnik će u dogovoru sa studentima napraviti preraspodelu. 
Transkripti tj. grupe 1 i 2 (socijalna anksioznost) izlažu prezentaciju u vode diskusiju 12.12. Transkripti tj. grupe 3 i 4 (panični poremećaj) izlažu prezentaciju u vode diskusiju 19.12.

Svaka grupa na raspolaganju ima maksimalno 60 minuta. 

ZADACI (PREDLOŽENA STRUKTURA PREZENTACIJE) 
Predložena struktura prezentacije služi kao orijentir za organizovanje informacija i diskusije sa ostalim studentima. 
(dodatno: prema ovom protokolu studenti koji ne prate nastavu predaju pisani izveštaj analize terapijske seanse)

· Definišite osnovni problem na kome terapeut radi u ovoj seansi. 

· Odredite iracionalna uverenja i ABC modele koja terapeut definiše tokom seanse. 
· Prepoznajte intervencije koje terapeut primenjuje u cilju osporavanja iracionalnih uverenja klijenta (disputacija) i prokomentarišite njihovu efektivnost. (možete koristiti oznake npr. T23, 36, K99) 
· Markirajte intervencije koje su, po vašoj proceni imale najveći efekat u radu sa klijentom. 

· Markirajte intervencije i/ili segmente seanse za koje smatrate da ilustruju probleme ili teškoće terapeuta u radu sa klijentom. 
· Analizirajte celovitost, informativnost i kvalitet formulacije slučaja (šta vam naročito koristi u razumevanju slučaja, a u vezi sa čim vam nedostaju informacije ili elementi za koje biste se vi dodatno raspitali i uneli ih u formulaciju slučaja). 
· Ponudite dodatne ideje za formulaciju slučaja, naročito ako ste iz transkripta prepoznali klijentove dodatne snage, prednosti ili otpore. 

· Opišite sve dodatne ili alternativne ideje, predloge, sugestije za rad sa ovim klijentom. (Tehnike, domaći zadaci, terapijski stil, strategije, dalji plan...) 
· Definišite šta su vaši opšti zaključci na osnovu analize formulacije slučaja i terapijske seanse, tj. šta ste novo naučili. 
· Obavezno zabeležite PITANJA ZA DISKUSIJU koja su vam se nametnula tokom izvođenja ove predispitne aktivnosti.
· Vaše vreme za izlaganje koristite tako što ćete sve vreme imati interakciju sa kolegama iz grupe. 

BODOVANJE I KRITERIJUMI ZA OCENJIVANJE 
Svi studenti koji su aktivno učestvovali u radu svoje grupe (pripremali prezentaciju, prezentovali i diskutovali) dobijaju maksimalno 20 bodova.
Studenti koji ne učestvuju u prezentaciji (nisu prisutni na dan izlaganja) mogu dobiti maksimalno 15 bodova. Izostanak (5 bodova) se može nadoknaditi pisanom individualnom analizom izveštaja (pogledati kod Studenti koji ne dolaze na nastavu). 

Kriterijumi za ocenjivanje se definišu na osnovu kvaliteta prezentacije i načina na koji su organizovali diskusiju u celoj grupi. Naročito je važno da istaknete segmente seanse koji demonstriraju (ne)podobnost određenog stila ili strategija vođenja seanse, saopštite vaše utiske i komentare o kvalitetu seanse, ponudite alternativne predloge za rad.
Sugerišem da je korisno i korektno da napravite balans između pozitivne i negativne kritike rada terapeuta (u pitanju su početnici u primeni KBT iako se ne radi o psihoterapetima bez iskustva), tj. nemojte se samo negativno usmeravati.
STUDENTI KOJI NE DOLAZE NA NASTAVU 
(prijavili Napredni KBT kurs i položili Osnovni KBT)
Studenti koji ne dolaze na nastavu mogu ostvariti predispitne bodove (maksimum 20 bodova) tako što će pisano analizirati transkipte prema instukcijama datim pod ZADACI. Pisana analiza svakog izveštaja je obima 5-7 strana kucanog teksta po svakom transkriptu. Analiza svakog transkripta se ocenjuje sa maksimalno 5 bodova, ukupno 20 za sva 4 transkripta. 

Pisani izveštaj se šalje na mejl nastavnika tovilovic@ff.uns.ac.rs najkasnije do 24.12.2023.
U istom roku svoj izveštaj šalju i studenti koji nadoknadjuju odsustvo sa prezentacije. 
VAŽNE NAPOMENE O ZAŠTITI PODATAKA
Informacije o klijentu i terapeutu su zaštićene i delimično izmenjene radi zaštite ličnih podataka. Ipak, u slučaju prepoznavanja, vaša etička obaveza je da štitite privatnost podataka klijenata čiji ste transkript dobili na uvid i analizu, kao i podatke o edukantima tj. terapeutima koji su praktikovali terapiju.
Studentima je zabranjeno umnožavanje radnog materijala i njegova upotreba u bilo koje druge svrhe osim edukacije na Naprednom kursu iz kognitivno bihejvioralne terapije. 
Ukoliko imate bilo kakve nedoumice u vezi sa ovom aktivnošću, obratite se slobodno nastavniku putem e-maila.
Snežana Tovilović 
30.11.2023.

